2015. gada . jūlijā Noteikumi Nr.

Rīgā (prot. Nr. .§)

**Eiropas Savienības atbalsta piešķiršanas kārtība pasākumam “Pamatpakalpojumi un ciematu atjaunošana lauku apvidos” atklātu projektu iesniegumu konkursu veidā**

*Izdoti saskaņā ar Lauksaimniecības un*

*lauku attīstības likuma 5. panta ceturto daļu*

**I. Vispārīgie jautājumi**

1. Noteikumi nosaka kārtību, kādā piešķir valsts un Eiropas Savienības atbalstu (turpmāk – atbalsts) pasākumam “Pamatpakalpojumi un ciematu atjaunošana lauku apvidos” (turpmāk – pasākums) atklāta projektu iesniegumu konkursa veidā.

2. Projektu iesniegumu pieņemšanu izsludina, projektu iesniegumus iesniedz, vērtē un atlasa, lēmumu pieņem un paziņo, kā arī atbalstu pieprasa saskaņā ar normatīvajiem aktiem par valsts un Eiropas Savienības atbalsta piešķiršanu lauku un zivsaimniecības attīstībai.

33. Pasākuma mērķis saskaņā ar Padomes 2013. gada 17. decembra Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 (turpmāk – regula Nr. [1305/2013](http://eur-lex.europa.eu/eli/reg/2013/1305?locale=LV)) ir atbalstīt investīcijas publiskās infrastruktūras kvalitātes uzlabošanai lauku teritorijās, lai veicinātu uzņēmējdarbību un apdzīvotības saglabāšanos.

**II. .****Atbalsta saņemšanas nosacījumi**

4. Pasākuma īstenošanas vieta ir Latvijas teritorija, izņemot republikas pilsētas un novadu teritoriālās vienības – pilsētas, kurās ir vairāk nekā 5000 iedzīvotāju. Novados un pilsētās ar lauku teritoriju pasākumu atļauts īstenot tikai lauku teritorijā.

5. Atbalsta pretendents (turpmāk – pretendents) ir vietējā pašvaldība, kuras administratīvā teritorija vai tās daļa atbilst šo noteikumu [4. punkta](http://m.likumi.lv/doc.php?id=178102#p4) nosacījumiem.

6. Pasākumā tiek atbalstīta pašvaldību grants ceļu (turpmāk – objekts) būvniecība vai pārbūve, izņemot valsts ceļu un Transeiropas transporta tīkla (TEN-T) savienojumu būvniecība vai pārbūve.

7. Atbalsta pretendents ievēro šādus atbalsta saņemšanas nosacījumus:

7.1. ar projekta īstenošanu sasniedz pasākuma mērķi;

7.2. par projektā ietverto objektu ir notikusi apspriešana ar vietējiem uzņēmējiem, nosakot objekta garumu, tā sākuma un beigu kilometra atrašanās vietu un tehnisko stāvokli;

7.3. objekta būvniecība vai pārbūve notiek saskaņā ar apstiprinātiem teritorijas attīstības plānošanas dokumentiem un tajos noteiktajām prioritātēm, kā arī rīcības un investīciju plāniem.

8. Projektā ietvertos objektus nosaka vietējā pašvaldība pēc tās noteiktiem un apstiprinātiem atlases kritērijiem. Prioritāte atbalsta saņemšanai ir objektiem, kas ražotājiem nepieciešami lauksaimniecības produkcijas pārstrādei, un integrēta tipa projektiem, kas tiek īstenoti kopā ar pievadceļu izbūvi pie uzņēmējdarbības objektiem apakšpasākumā "Atbalsts ieguldījumiem lauksaimniecības un mežsaimniecības infrastruktūras attīstībā" (pasākuma kods - 4.3.).

9. Atlases kritērijus piemēro attiecīgajā novadā, pašvaldībā izvirzītos objektus sarindojot pēc prioritātes atkarībā no to nozīmības uzņēmējdarbības un tās konkurētspējas veicināšanā, kā arī ievērojot vietējo uzņēmēju intereses un līdzvērtīgu uzņēmējdarbības konkurētspēju lauku teritorijā atbilstoši šo noteikumu 3. punktā minētajam mērķim.

**III****. Publiskā finansējuma veids un apmērs**

10. Atbalsta intensitāte ir 90 procentu no projekta attiecināmajiem izdevumiem, un katrai pašvaldībai maksimāli pieejamais atbalsta apmērs ir noteikts šo noteikumu 1. pielikumā.

11. Pasākumā atbalstu var saņemt tikai investīciju izmaksām, kas ir tieši saistītas ar projekta īstenošanu.

12. Vietējā pašvaldība ir tiesīga pārdalīt attiecināmās izmaksas starp projektiem (vairāku ceļu būvniecība un (vai) pārbūve) konkrētās pašvaldības teritorijā, iesniedzot Lauku atbalsta dienestā iesniegumu par grozījumiem projektu iesniegumos.

**IV****. Attiecināmās un neattiecināmās izmaksas**

13. Pasākumā ir šādas attiecināmās izmaksas:

13.1. būvniecības vai pārbūves izmaksas saskaņā ar normatīvajiem aktiem par autoceļiem;

13.2. būvmateriālu izmaksas;

13.3. vispārīgās izmaksas, kas saistītas ar būvniecību vai pārbūvi, – arhitektu, inženieru un konsultantu honorāri, juridisko pakalpojumu, tehniski ekonomisko pamatojumu, patentu un licenču izmaksas, kas tieši saistītas ar projekta sagatavošanu vai ieviešanu, uzraudzību un nepārsniedz astoņus procentus no šo noteikumu 13.1. un 13.2. apakšpunktā minētajām attiecināmām izmaksām;

13.4. pievienotās vērtības nodoklis, ja to kā priekšnodokli nav tiesību atskaitīt no valsts budžetā maksājamās nodokļa summas normatīvajos aktos par pievienotās vērtības nodokli noteiktajā kārtībā.

14. Pasākumā ir šādas neattiecināmās izmaksas:

14.1. procentu maksājumi, maksa par naudas pārskaitījumiem, valūtas maiņas komisijas maksājumi un valūtas kursa svārstību dēļ radušies zaudējumi;

14.2. naudas sodi, līgumsodi un tiesu prāvu izmaksas;

14.3. apakšlīgumu slēgšana, ja tie nenodrošina projekta mērķu sasniegšanu;

14.4. tādu apakšlīgumu slēgšana, kuri mākslīgi un nepamatoti palielina projekta izmaksas un kuros samaksa ir noteikta procentos no kopējām projekta izmaksām;

14.5. izmaksas, kas saistītas ar jebkuru piegādi, pakalpojumu vai darbu, par kuru nav organizēta atbilstoša iepirkuma procedūra saskaņā ar normatīvajiem aktiem par iepirkuma procedūras piemērošanu;

14.6. esošo un jauno vai pārbūvēto ceļu uzturēšanas izmaksas;

14.7. melnā seguma (asfaltbetona) vai cementbetona seguma ieklāšanas izmaksas;

14.8. nodokļi un nodevas (izņemot šo noteikumu 13.4. apakšpunktā minētās izmaksas);

14.9. tehniskās apkopes un ekspluatācijas izdevumi;

14.10. izmaksas, kas radušās pirms projekta iesnieguma iesniegšanas (izņemot šo noteikumu 16.3. apakšpunktā minētās izmaksas);

14.11. citas izmaksas, kas nav attiecināmas saskaņā ar regulu Nr. 1305/2013.

15. Izmaksas, kas pēc Lauku atbalsta dienesta novērtējuma pārsniedz vidējās izmaksas, kā arī darbību īstenošanas un mērķu sasniegšanas laika grafika noteiktajā termiņā nepabeigto darbu izmaksas uzskata par neattiecināmajām izmaksām.

16. Valsts ieņēmumu dienests pēc Lauku atbalsta dienesta pieprasījuma sniedz informāciju par atbalsta pretendenta darījumu atbilstību šo noteikumu 13.4. apakšpunktā minētajām prasībām.

17. Projekta uzraudzības periods ir pieci gadi pēc tā īstenošanas, sākot ar pirmo noslēgto gadu pēc pēdējā maksājuma pieprasījuma iesniegšanas Lauku atbalsta dienestā.

**V****. Pieteikšanās kārtība un iesniedzamie dokumenti**

18. Lai pieteiktos atbalsta saņemšanai, pretendents saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai2014.–2020. gada plānošanas periodā Lauku atbalsta dienestā iesniedz šādus dokumentus:

18.1. projekta iesniegumu (2. pielikums) divos eksemplāros papīra formā un tā kopiju, kas elektroniskā veidā ir ierakstīta ārējā datu nesējā (ja to neiesniedz Lauku atbalsta dienesta Elektroniskās pieteikšanās sistēmā vai elektroniska dokumenta veidā saskaņā ar Elektronisko dokumentu likumu). Lauku atbalsta dienests vienu projekta iesnieguma papīra eksemplāru kopā ar apliecinājumu par projekta reģistrēšanu atdod pretendentam;

18.2. pretendenta deklarāciju saskaņā ar normatīvajiem aktiem par valsts un Eiropas Savienības atbalsta piešķiršanu lauku un zivsaimniecības attīstībai;

18.3. vietējās pašvaldības lēmumu par piedalīšanos projektā un projekta īstenošanai nepieciešamo finansējuma apmēru ar norādītiem finansēšanas avotiem (ja plānots ņemt aizņēmumu, norāda finanšu līdzekļu izņemšanas un atmaksas grafiku);

18.4. vietējās pašvaldības pārskata kopiju par dokumentu iesniegšanas mēneša pirmajā datumā esošajiem pašvaldības aizņēmumiem, galvojumiem un ilgtermiņa saistībām, iekļaujot tajā arī jauno plānoto aizņēmumu;

18.5. vietējās pašvaldības un uzņēmēju apspriedes rezultātu apliecinošu dokumentu – protokola izrakstu, kurā norādīti atlases kritēriji, projektā plānotā ceļa garums, tā sākuma un beigu kilometra atrašanās vieta un tehniskais stāvoklis;

18.6. projektā paredzētā objekta būvniecībai un pārbūvei:

18.6.1. akceptēta autoceļa būvprojekta kopiju;

18.6.2. būvatļaujas kopiju ar būvvaldes atzīmi par būvniecības ieceres akceptu;

18.6.3. papildinātu būvatļaujas kopiju ar būvvaldes atzīmi par būvdarbu uzsākšanas nosacījumu izpildi – kopā ar projekta iesniegumu vai deviņu mēnešu laikā pēc dienas, kad stājies spēkā lēmums par projekta iesnieguma apstiprināšanu;

18.7. būvmateriālu iegādei – arī atbalsta pretendenta sagatavotu tāmi vai paredzamo līgumcenu saskaņā ar normatīvajiem aktiem par iepirkuma procedūras piemērošanu;

18.8. iepirkuma procedūru apliecinošus dokumentus saskaņā ar normatīvajiem aktiem par iepirkuma procedūras piemērošanu.

19. Šo noteikumu 182.6.1. un 18.6.2. apakšpunktā minētos būvniecības dokumentus, kā arī iepirkuma dokumentus, kas saistīti ar būvniecības izmaksām, iesniedz kopā ar projekta iesniegumu vai sešu mēnešu laikā pēc lēmuma spēkā stāšanās par projekta iesnieguma apstiprināšanu, bet ne vēlāk kā piecu darbdienu laikā pēc iepirkuma procedūras pabeigšanas.

20. Pretendents kopā ar pēdējo maksājuma pieprasījumu Lauku atbalsta dienesta reģionālajā lauksaimniecības pārvaldē iesniedz pārskatu par projekta “Pamatpakalpojumi un ciematu atjaunošana lauku apvidos” īstenošanas rezultātiem (3. pielikums).

21. Lauku atbalsta dienestam ir tiesības pagarināt būvniecības un iepirkuma dokumentu iesniegšanas termiņu, ja to iesniegšana noteiktajā termiņā nav iespējama no atbalsta pretendenta neatkarīgu iemeslu dēļ.

Ministru prezidente L. Straujuma

Zemkopības ministrs J. Dūklavs

2015.07.08. 13:04

1169

S.Strēle

67878726, sandra.strele@zm.gov.lv